《送朱君贶德安宰罢任还》
宋代·孔平仲

浔阳五邑谁善政，历陵令尹朱为姓。孜孜常以民存心，四境安娱吏无横。

吾爱其人颇真率，笑语诙谐喜讥评。山有猛虎藜藿长，人得朋友衣冠正。

当时文学推第一，阔步青云乃蹊径。大贤百里固非地，赤子三年且无病。

如君才智可自达，今归朝廷惟所应。君臣昔以譬埙篪，吉甫文武陛下圣。

当陈半策绾万金，翩翩六翮凌风劲。江边钟官老铸钱，坐髀已消穷且暝。

倘君富贵不通书，当验行藏素非佞。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。